作者:杜甫
標題:贈李十五丈別
內容:峽人鳥獸居，其室附層顛。下臨不測江，中有萬裡船。多病紛倚薄，少留改歲年。絕域誰慰懷，開顏喜名賢。孤陋忝末親，等級敢比肩。人生意頗合，相與襟袂連。一日兩遣僕，三日一共筵。揚論展寸心，壯筆過飛泉。玄成美價存，子山舊業傳。不聞八尺軀，常受眾目憐。且為辛苦行，蓋被生事牽。北迴白帝棹，南入黔陽天。汧公制方隅，迥出諸侯先。封內如太古，時危獨蕭然。清高金莖露，正直朱絲弦。昔在堯四嶽，今之黃潁川。於邁恨不同，所思無由宣。山深水增波，解榻秋露懸。客遊雖雲久，主要月再圓。晨集風渚亭，醉操雲嶠篇。丈夫貴知己，歡罷念歸旋。